CELEX: C2005/271/47
Language: el
Date: 2005-10-29 00:00:00
Title: Υπόθεση T-321/05: Προσφυγή ασκηθείσα στις 25 Αυγούστου 2005 — AstraZeneca AB και AstraZeneca plc κατά Επιτροπής των Ευρωπαϊκών Κοινοτήτων

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/24
            
         Προσφυγή ασκηθείσα στις 25 Αυγούστου 2005 — AstraZeneca AB και AstraZeneca plc κατά Επιτροπής των Ευρωπαϊκών Κοινοτήτων
   (Υπόθεση T-321/05)
   (2005/C 271/47)
   Γλώσσα διαδικασίας: η αγγλική
   Διάδικοι
   
      Προσφεύγουσες: AstraZeneca AB και AstraZeneca plc (Sodertalje, Σουηδία) [εκπρόσωποι: M. Brealey, QC, M. Hoskins, barrister, F. Murphy, solicitor]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   
               —
            
            
               να ακυρώσει την από 15 Ιουλίου 2005 απόφαση της Επιτροπής, σχετικά με διαδικασία εφαρμογής του άρθρου 82 της Συνθήκης ΕΚ και του άρθρου 54 της Συμφωνίας ΕΟΧ (υπόθεση COMP/A.37.507/F3 — AstraZeneca);
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Με την προσβαλλομένη απόφαση, η Επιτροπή επέβαλε πρόστιμο 46 εκατομμυρίων ευρώ στις δύο προσφεύγουσες και πρόσθετο πρόστιμο 14 εκατομμυρίων ευρώ στην πρώτη προσφεύγουσα για παραβάσεις του άρθρου 82 EΚ και του άρθρου 54 της Συμφωνίας για τον Ευρωπαϊκό Οικονομικό Χώρο. Η Επιτροπή έκρινε ότι, από το 1993, οι προσφεύγουσες παρουσίαζαν εσκεμμένως ανακριβείς δηλώσεις σε συμβούλους σε θέματα διπλωμάτων ευρεσιτεχνίας, ενώπιον εθνικών δικαστηρίων και σε γραφεία ευρεσιτεχνίας προκειμένου να λάβουν συμπληρωματικά πιστοποιητικά προστασίας πνευματικής ιδιοκτησίας, τα οποία εγνώριζαν ότι δεν δικαιούνταν για το κατοχυρωμένο με δίπλωμα ευρεσιτεχνίας προϊόν τους «oméprazole», που είναι η κύρια δραστική ουσία του φαρμακευτικού προϊόντος τους Losec. Η Επιτροπή έκρινε επίσης ότι το 1998/1999 οι προσφεύγουσες άσκησαν στρατηγική επιλεκτικής αποσύρσεως του Losec σε μορφή κάψουλας, αντικαθιστώντας το με δισκία Losec και ζητώντας την απόσυρση των αδειών εμπορίας του Losec σε μορφή κάψουλας στη Δανία, τη Νορβηγία και τη Σουηδία. Η απόφαση θεωρεί ότι αμφότερες οι παραβάσεις διεπράχθησαν με την πρόθεση να περιοριστεί καταχρηστικώς ο ανταγωνισμός που δημιουργείται από τα φάρμακα γενικής χρήσης και τις παράλληλες εισαγωγές.
   Οι προσφεύγουσες προσβάλλουν την απόφαση της Επιτροπής σε διάφορα επίπεδα. Κατ' αρχάς, ισχυρίζονται ότι η Επιτροπή έκρινε εσφαλμένως ότι η επίμαχη αγορά περιορίζεται αποκλειστικά στους αναστολείς αντλίας πρωτονίων, που χρησιμοποιούνται για τη θεραπεία των ασθενειών που συνδέονται με γαστρική οξύτητα, αποκλειομένων των αντιισταμινικών της επίμαχης αγοράς. Η κρίση αυτή επηρεάζει επίσης την εκτίμηση της Επιτροπής επί της δεσπόζουσας θέσης εφόσον, σύμφωνα με τις προσφεύγουσες, η προσβαλλομένη απόφαση δεν εξετάζει αν εξακολουθούν να βρίσκονται σε δεσπόζουσα θέση σε περίπτωση που τα αντισταμινικά περιληφθούν στην επίμαχη αγορά.
   Εξάλλου, οι προσφεύγουσες αντικρούουν τις διαπιστωθείσες από την Επιτροπή παραβάσεις, με νομικούς και πραγματικούς ισχυρισμούς. Όσον αφορά τις προβαλλόμενες ψευδείς δηλώσεις σχετικά με διπλώματα ευρεσιτεχνίας, οι προσφεύγουσες κρίνουν ότι παρόμοιες απατηλές δηλώσεις, στο πλαίσιο αιτήσεων για δικαιώματα πνευματικής ιδιοκτησίας, δεν μπορούν να χαρακτηριστούν νομικώς ως καταχρηστικές μέχρις ότου και εφόσον τα δολίως κτηθέντα δικαιώματα τεθούν σε εφαρμογή ή δύνανται να τεθούν σε εφαρμογή. Οι προσφεύγουσες θεωρούν επίσης ότι το άρθρο 82 EΚ, ερμηνευόμενο ορθώς, δεν τους επιβάλλει υποχρέωση να διατηρούν άδεια εμπορίας για προϊόν που δεν θέτουν πλέον σε εμπορία, απλώς διότι τούτο διευκολύνει τον ανταγωνισμό από τα φάρμακα γενικής χρήσης και τους παράλληλους εισαγωγείς.
   Οι προσφεύγουσες αμφισβητούν επίσης τις κρίσεις της Επιτροπής ως προς τα πραγματικά περιστατικά σε αμφότερες τις παραβάσεις. Ισχυρίζονται ότι η Επιτροπή δεν προσκόμισε αποδεικτικά στοιχεία αποδεικνύοντα ικανοποιητικώς από νομική άποψη την προβαλλομένη κατάχρηση δικαιωμάτων πνευματικής ιδιοκτησίας και, περαιτέρω, δεν υφίσταται καμμία στρατηγική επιλεκτικής αντικαταστάσεως του Losec σε μορφή κάψουλας με δισκία ή αποσύρσεως των αδειών εμπορίας για τις κάψουλες.